Λιγκουίνι με γαρίδες, καραβίδες και σάλτσα ντομάτας
Το διάσημο ιταλικό πιάτο με καταγωγή από την Τεργέστη, linguine alla busara, εδώ το φτιάχνουμε με γαρίδες και καραβίδες. Και γίνεται απλά εξαιρετικό.
400 γρ. ζυμαρικά λιγκουίνι, 8 καραβίδες, καθαρισμένες από κελύφη και «εντεράκι» *, 500 γρ. γαρίδες, καθαρισμένες από κελύφη και «εντεράκι» *, 1 ξερό κρεμμύδι, ψιλοκομμένο, 4 ντομάτες ώριμες, ξεφλουδισμένες, ξεσποριασμένες και ψιλοκομμένες (με το ζουμί τους), 2 πιπερίτσες καυτερές, ψιλοκομμένες, 6-7 ίνες κρόκου Κοζάνης, 2 σκελίδες σκόρδου, ολόκληρες, 120 ml Prosecco (αφρώδες ιταλικό κρασί ΠΟΠ) ή εναλλακτικά, λευκό, ξηρό κρασί, 20 γρ. βούτυρο αγελάδας, φυλλαράκια από 6-7 κλωνάρια μαϊντανού, ψιλοκομμένα, ξύσμα από 1 λεμόνι, 80 ml ελαιόλαδο, αλάτι, φρεσκοτριμμένο πιπέρι
Για τα λιγκουίνι με γαρίδες, καραβίδες και σάλτσα ντομάτας, σε μεγάλο τηγάνι ζεσταίνουμε 20 ml από το ελαιόλαδο και σοτάρουμε το κρεμμύδι σε μέτρια φωτιά για 7-8 λεπτά.Προσθέτουμε τις ντομάτες, τις πιπερίτσες και τον κρόκο Κοζάνης, αλατοπιπερώνουμε, ανακατεύουμε και σιγομαγειρεύουμε με σκεπασμένο σκεύος, για περίπου 15 λεπτά, μέχρι η σάλτσα να δέσει.Στο μεταξύ, βράζουμε τα ζυμαρικά σε άφθονο αλατισμένο νερό, για 3 λεπτά λιγότερο από τον χρόνο που αναγράφεται στη συσκευασία τους. Τα στραγγίζουμε και κρατάμε στην άκρη 1 φλιτζ. τσαγιού από το νερό τους.Σε φαρδιά κατσαρόλα ρίχνουμε 40 ml από το υπόλοιπο ελαιόλαδο και τα σκόρδα και ζεσταίνουμε σε δυνατή φωτιά.Μόλις το λάδι ζεσταθεί και αρωματιστεί, αφαιρούμε τα σκόρδα και ρίχνουμε στο τηγάνι τις καραβίδες και τις γαρίδες. Σοτάρουμε για 1/2 - 1 λεπτό, μέχρι να αλλάξουν χρώμα, σβήνουμε με το κρασί και αφήνουμε 2-3 λεπτά μέχρι να εξατμιστεί το αλκοόλ.Βγάζουμε με τρυπητή κουτάλα τα θαλασσινά και τα αφήνουμε σε πιατέλα. Ρίχνουμε στο σκεύος τα λινγκουίνι, το βούτυρο, τον μαϊντανό και το μισό ξύσμα λεμονιού και ανακατεύουμε ή σείουμε το σκεύος.Προσθέτουμε τη σάλτσα ντομάτας που ετοιμάσαμε, ανακατεύουμε και ρίχνουμε λίγο από το νερό που αφήσαμε στην άκρη από το βράσιμο των ζυμαρικών, ώστε η σάλτσα να γίνει όσο ζουμερή θέλουμε.Ανακατεύουμε, ρίχνουμε ξανά στην κατσαρόλα τις καραβίδες και τις γαρίδες, με το ζουμάκι τους που έχει μείνει στην πιατέλα, και ανακατεύουμε.Περιχύνουμε με το υπόλοιπο ελαιόλαδο, ρίχνουμε το υπόλοιπο ξύσμα, ανακατεύουμε και σερβίρουμε αμέσως.
Γαρίδες,Ζυμαρικά,Καραβίδες,Ντομάτα